Muutettu ehdotus neuvoston asetus Eurooppalaisten poliittisten puolueiden säännöistä ja rahoituksesta (komission EY:n perustamissopimuksen 250 (2) artiklan nojalla esittämä) /* KOM/2001/0343 lopull. - CNS 2001/0011 */



Virallinen lehti nro 270 E , 25/09/2001 s. 0103 - 0108



Muutettu ehdotus NEUVOSTON ASETUS Eurooppalaisten poliittisten puolueiden säännöistä ja rahoituksesta (komission EY:n perustamissopimuksen 250 (2) artiklan nojalla esittämä) PERUSTELUT Komissio teki 308 artiklan nojalla ehdotuksensa eurooppalaisten poliittisten puolueiden säännöistä ja rahoituksesta 13. helmikuuta 2001 [KOM(2000)898 - 2001/0011(CNS)]. Parlamenttia on kuultava asetuksen antamiseksi 308 artiklan nojalla. Parlamentti antoi lausuntonsa ehdotuksesta 17. toukokuuta 2001 ja esitti siihen 25 tarkistusta, joista komissio hyväksyi 16 kokonaan ja neljä osittain [SCHLEICHERin mietintö, asiakirja A5-0167/2001, 17. toukokuuta 2001 pidetyn istunnon pöytäkirja, s. 29-36]. Komission hyväksymät tarkistukset sisältyvät tähän muutettuun ehdotukseen. Joukko parlamentin ehdottamia ja komission hyväksymiä tarkistuksia lisää ulkopuolisen rahoituksen avoimutta - ilman että kielletään tietyistä lähteistä peräisin oleva rahoitus - tai estää selkeämmin kansallisten puolueiden suoran tai epäsuoran rahoittamisen (tarkistukset 5, 10, 15, 18 ja 33). Toiset tarkistukset (19, 20, 58 sekä 35 osittain) tiukentavat tai selkiyttävät valvontamenettelyitä ja näin ollen parantavat tekstiä. Ryhmä komission hyväksymiä tarkistuksia pyrkii selventämään tarkoituksia, joihin asetuksen mukaisesti myönnettyä rahoitusta voidaan käyttää (tarkistuksen 17 ensimmäinen osa ja tarkistus 32). Komissio hyväksyi myös tarkistukset, joilla lisätään viittaus Euroopan unionin perusoikeuskirjaan (tarkistukset 1 ja 2). Komissio ehdotti, että merkittävistä henkilöistä koostuva riippumaton komitea käsittelisi asetuksen 1 artiklassa tarkoitettujen demokraattisten perusedellytysten noudattamista koskevia kiistoja. Parlamentti kuitenkin piti parempana, että tällaisia kiistoja käsittelee parlamentin puhemiehistö. Komissio hyväksyy tämän parlamentin poliittisen tahdon ilmaisun (tarkistus 13). Muutettu ehdotus NEUVOSTON ASETUS Eurooppalaisten poliittisten puolueiden säännöistä ja rahoituksesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 308 artiklan, ottaa huomioon komission ehdotuksen [1], [1] EYVL C ottaa huomioon Euroopan parlamentin lausunnon [2], [2] EYVL C sekä katsoo seuraavaa: (1) Perustamissopimuksen 191 artiklassa ja perusoikeuskirjan 12 artiklan 2 kohdassa tunnustetaan Euroopan tason poliittisten puolueiden merkitys yhdentymiselle Euroopan unionissa, eurooppalaisen tietoisuuden muodostumiselle ja kansalaisten poliittisen tahdon ilmaisemiselle. (2) On tarpeen säätää eurooppalaisten poliittisten puolueiden säännöistä ja kaikkien unionin kansalaisten saatavissa olevasta ohjelmasta sekä varmistaa, että ne noudattavat demokraattisia periaatteita, perusoikeuksia ja oikeusvaltion periaatteita perustamissopimuksen ja perusoikeuskirjan määräysten mukaisesti, ja että niillä on omia elimiä. (3) Eurooppalaisten poliittisten puolueiden on oltava oikeushenkilöitä, sen jälkeen kun ne on tunnustettu. (4) On tarpeen säätää eurooppalaisten poliittisten puolueiden rahoituksesta, jolla katetaan osa niiden kustannuksista, jotka liittyvät toimintaan ja demokratian edistämiseen jäsenyyttä hakeneissa maissa. (5) Tämän asetuksen edellytyksiä olisi sovellettava samoin perustein kaikkien eurooppalaisten puolueiden rahoitukseen ottaen huomioon niiden todellisen edustuksen Euroopan parlamentissa. (6) Toissijaisuusperiaatteen mukaisesti olisi rahoitusta myönnettävä ainoastaan puolueille, joilla on Euroopan tasolla riittävä edustus, jotta vältetään rahoituksen myöntäminen yksinomaan kansallisille puolueille tai puolueille, joilta en evätty kansallinen rahoitus sen vuoksi, että ne eivät noudata kansanvallan periaatteita. Tämä rahoitus ei saisi korvata puolueiden omaa rahoitusta. (7) Eurooppalaisille poliittisille puolueille annettavien lahjoitusten ja muiden rahoitusavustusten on oltava avoimia. (8) Poliittisten puolueiden Euroopan yhteisöjen budjetista saamaa rahoitusta ei Nizzan Eurooppa-neuvostossa annetun perustamissopimuksen 191 artiklaa koskevan julistuksen mukaisesti saa käyttää suoraan tai epäsuorasti kansallisten poliittisten puolueiden rahoitukseen. (9) Menot, jotka voidaan rahoittaa tämän asetuksen perusteella EY:n perustamissopimuksen 191 artiklan ja hyväksyttyjen sääntöjen tavoitteiden mukaisesti, olisi täsmennettävä. (10) Puolueiden rahoitukseen myönnettävistä määrärahoista olisi päätettävä vuosittaisessa talousarviomenettelyssä. (11) Tässä asetuksessa säädettyjen toimenpiteiden täytäntöönpanolla pyritään saavuttamaan unionin tavoitteet demokraattisissa olosuhteissa. Perustamissopimuksessa ei määrätä valtuuksista tämän asetuksen antamiseksi muussa kuin 308 artiklassa. (12) Asetuksen voimassaolon olisi päätyttävä sen voimaantuloa seuraavan toisen varainhoitovuoden lopussa, ON ANTANUT TÄMÄN ASETUKSEN: 1 artikla Säännöt Eurooppalainen poliittinen puolue tai pysyväksi tarkoitettu eurooppalainen puolueiden liitto voi tallettaa eurooppalaisen poliittisen puolueen säännöt, jäljempänä 'säännöt', Euroopan parlamenttiin seuraavin edellytyksin: a) se on perustettu Euroopan unionissa; b) se on muodostanut poliittisen ryhmän Euroopan parlamentissa tai pyrkinyt sellaisen muodostamiseen tai olemassa olevaan ryhmään liittymiseen; c) se noudattaa ohjelmassaan ja toiminnassaan Euroopan unionista tehdyssä sopimuksessa määrättyjä perusperiaatteita, jotka ovat kansanvalta, perusoikeudet ja oikeusvaltio. Säännöissä määrätään erityisesti elimistä, jotka vastaavat puolueen poliittisesta ja taloudellisesta johtamisesta. Unionin kansalaisilla sekä kaikilla luonnollisilla henkilöillä, jotka asuvat jossain jäsenvaltiossa, tai kaikilla oikeushenkilöillä, joiden sääntömääräinen toimipaikka on jossain jäsenvaltiossa, on oikeus tutustua Euroopan parlamenttiin talletettuihin sääntöihin. Aikomuksesta perustaa poliittinen ryhmä tai liittyä olemassa olevaan ryhmään on ilmoitettava Euroopan parlamentille jätettävällä virallisella ilmoituksella. 2 artikla Oikeushenkilö Eurooppalaisten poliittisten puolueiden on oltava oikeushenkilöitä. Ne voivat ostaa ja myydä irtainta ja kiinteää omaisuutta sekä ryhtyä oikeudellisiin toimiin. 3 artikla Edellytysten valvontaEuroopan parlamentin puhemiehistö päättää 1 artiklassa tarkoitettujen edellytysten noudattamista koskevista kiistoista. 4 artikla Rahoitus Rahoitusta voidaan myöntää Euroopan yhteisöjen yleisestä talousarviosta eurooppalaisille poliittisille puolueille, jotka ovat tallentaneet sääntönsä ja jotka täyttävät jonkin seuraavista edellytyksistä: a) puolueen tai siihen kuuluvien kansallisten puolueiden edustajia on valittu Euroopan parlamenttiin tai kansallisiin parlamentteihin tai alueparlamentteihin vähintään viidessä jäsenvaltiossa taikka b) puolue on saanut vähintään viisi prosenttia äänistä vähintään viidessä yhteisön jäsenvaltiossa edellisissä Euroopan parlamentin vaaleissa. Nämä edellytykset täyttävien puolueiden on julkistettava vuosittaiset talousarvionsa ja tilinpäätöksensä ja ilmoitettava rahoituslähteensä esittämällä luettelo yksilöidyistä lahjoittajista ja kunkin tekemästä lahjoituksesta. Nimettömänä tehtäviä lahjoituksia ei voida hyväksyä missään olosuhteissa. 5 artikla Menojen laji 1. Tämän asetuksen nojalla myönnettyä rahoitusta voidaan osoittaa ainoastaan EY:n perustamissopimuksen 191 artiklan mukaisesta poliittisesta toiminnasta aiheutuviin menoihin, jotka liittyvät suoraan säännöissä mainittuihin tarkoituksiin. Menoihin voi sisältyä erityisesti hallintokuluja, tekniseen tukeen liittyviä kuluja sekä kokous-, tutkimus-, tiedotus- ja julkaisukuluja, jotka liittyvät suoraan puolueen säännöissä tarkoitettuihin tavoitteisiin. 2. Irtain ja kiinteä omaisuus sekä niiden poistot on arvostettava Euroopan yhteisöjen muuta kuin rahoitusomaisuutta koskevasta kirjanpidosta annetun komission asetuksen (EY) N:o 2909/2000 [3] mukaisesti. [3] EYVL L 336, 30.12.2000, s. 75. 3. Euroopan parlamentti voi laskua vastaan antaa käyttöön teknistä tukea, tiloja ja tulkkeja. Euroopan parlamentin puhemiehistön on laadittava yksityiskohtaiset säännöt yhdenvertaisen kohtelun periaatteen pohjalta. 4. Jos on kyse eurooppalaisten poliittisten puolueiden yhteisistä toimista kansallisten puolueiden ja muiden järjestöjen kanssa, eurooppalaisten puolueiden rahoituksen käyttöä koskevat tiedot on annettava Euroopan tilintarkastustuomioistuimen käyttöön. 6 artikla Täytäntöönpano ja valvonta Puolueiden rahoitukseen varattavat määrärahat määritellään talousarviomenettelyjen mukaisesti ja pannaan täytäntöön Euroopan yhteisöjen yleiseen talousarvioon sovellettavan varainhoitoasetuksen säännösten mukaisesti. Tämän asetuksen nojalla myönnettyä rahoitusta valvotaan varainhoitoasetuksen ja sen täytäntöönpanosäännösten mukaisesti. Valvontaan kuuluu myös ulkopuolisen ja riippumattoman tilintarkastajan antama vuosittainen tilintarkastuslausunto. Tämä lausunto toimitetaan Euroopan parlamentille ja tilintarkastustuomioistuimelle kuuden kuukauden kuluessa kyseisen varainhoitovuoden päättymisestä. Seurantaa varten toimivaltaisten yksiköiden tehtävään pätevät virkamiehet voivat toimittaa tarpeellisiksi katsomiaan tarkastuksia paikalla todetakseen myönnetyn rahoituksen käytön laillisuuden ja sääntöjenmukaisuuden. Tehtäviään suorittaessaan ne voivat hankkia tietoonsa kaikki tositteet ja kirjanpitoasiakirjat samoin kuin kaikki hyödyllisiksi arvioimansa asiakirjat ja pyytää kaikkia tietoja, joita katsovat tarvitsevansa valvontatehtävänsä suorittamiseksi. Puolueiden rahoitusta koskevien sääntöjen ja sisäisten tarkastusmenettelyiden on vastattava ohjeita, jotka annetaan, kun Euroopan tilintarkastustuomioistuinta on kuultu asiasta. Aiheettomasti saadut tuet on maksettava takaisin. Talousarviorahoitusta saavat poliittiset puolueet antavat tilintarkastustuomioistuimelle kaikki sen pyytämät asiakirjat ja tiedot, jotka ovat sen tehtävän täyttämiseksi tarpeen. 7 artikla Jakaminen Edellä 1, 2 ja 4 artiklaa sovellettaessa rahoitus jaetaan vuosittain seuraavasti: a) 15 prosenttia vuotuisesta määrärahasta jaetaan yhtä suuriin osiin niiden puolueiden kesken, jotka täyttävät edellytykset ja jotka tekevät perustellun rahoitushakemuksen; b) 85 prosenttia jaetaan edustajien määrän mukaisessa suhteessa niiden eurooppalaisten puolueiden kesken, joilla on edustajia Euroopan parlamentissa. Euroopan yhteisöjen yleisestä talousarviosta myönnettyä rahoitusta, tämän asetuksen mukainen rahoitus mukaan lukien, voidaan myöntää eurooppalaiselle poliittiselle puolueelle ainoastaan jos se kykenee todistamaan, että vähintään 25 prosenttia sen talousarviosta rahoitetaan muusta lähteestä kuin Euroopan yhteisöjen yleisestä talousarviosta. 8 artikla Kertomus Komissio laatii kertomuksen Euroopan parlamentille ja neuvostolle 18 kuukauden kuluttua tämän asetuksen voimaantulosta. 9 artikla Voimaantulo ja voimassaolon päättyminen Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Sen voimassaolo päättyy sen voimaantuloa seuraavan toisen varainhoitovuoden lopussa. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja